Playa Del Carmen er snotur lítill bær við Riveria Maya ströndina og er um 60 km frá Cancun flugvelli og þangað förum við í loftkældri rútu inn á okkar hótel . Playa Del Carmen er gamall fiskimannabær sem hefur þróast út í þann ferðamannastað sem hann er í dag og náð að varðveita sín sérstöku mexíkósku einkenni sem gera hann svo heillandi . Í Playa er mikið úrval af veitingastöðum , kaffihúsum og börum auk þess sem verðlagið er alveg frábært ef þið viljið gera vel við ykkur . Þá er mikið af verslunum , handverkssölum sem selja þjóðlegan varning , lifandi götulist og markaðir og á kvöldin og fram eftir nóttu er nóg um að vera þannig að stuðið tekur engan enda . Ferjan til Cozumel er frá Playa en stærsta og flottasta kóralrif heimsins er þar að finna og snilld að snorkla þar og kafa , nú eða leigja sér vespu og keyra hringinn um ótrúlega náttúru eyjunnar og magnað umhverfi . Playa Del Carmen státar af einstöku veðurfari og á ykkar ferðatíma má reikna með 25 - 32 gráðum og glampandi sól . Ekki gleyma sólarvörninni !